Sekolah Menengah Kebangsaan Lembah Keramat

Sejarah Sekolah

Sekolah Menengah Kebangsaan Lembah Keramat telah dibuka pada 3 Januari 1986. Sekolah yang berkeluasan 50,000 meter persegi ini terletak dalam mukim Hulu Kelang dan perbelanjaan pembinaannya dibiayai oleh Bank Dunia.
Terdapat hanya 20 orang tenaga pendidik diterajui oleh En. Ismail b. Sulaiman selaku Pengetua Perintis dan 27 orang murid Tingkatan Satu dan Tingkatan Dua pada mula-mula pembukaan sekolah ini. Jumlah murid terus meningkat dari tahun ke tahun dan pada 1988 jumlah murid meningkat ke angka 1,666 orang.
Persekolahan dua sesi diwujudkan iaitu murid Tingkatan Satu dan Dua pada sesi petang manakala murid Tingkatan Tiga, Empat dan Lima pada sesi pagi. Kumpulan pertama yang menduduki Sijil Pelajaran Malaysia ialah pada tahun 1989 dan telah mencatatkan keputusan cemerlang yang membanggakan.
Pada tahun 1986 juga Persatuan Ibu Bapa dan Guru (PIBG) telah ditubuhkan dan En. Mohd Rus bin Pilus sebagai Yang Dipertua Pertama.

Falsafah Sekolah

Kepercayaan bahawa pelajar mempunyai bakat, potensi dan kecenderungan jika dididik, diasuh dan dilatih dengan sempurna akan membentuk seorang insan yang dicita-citakan oleh negara.

Wawasan Sekolah

Menjelang alaf akan datang, SMKLK akan menjadi pusat pembentukan para pelajar yang seimbang dari segi intelek, rohani, jasmani dan emosi yang memenuhi ciri-ciri insan yang diharapkan oleh agama, bangsa dan negara untuk mengharungi arus hadapan yang penuh dengan cabaran dan rintangan.

Cogan Kata

Di bawah bahagian lencana, tertulis cogan kata sekolah yang berbunyi:
BERUSAHA, BERDISIPLIN, BERJAYA. Ini membawa maksud kegigihan serta sifat yang perlu ada pada diri setiap pelajar untuk mencapai cita-cita demi negara. Lambang ini juga menjadi simbol semangat dan usaha para pelajar untuk mencapai kejayaan di samping mengharumkan nama sekolah.

Visi

Visi SMKLK ialah "Sekolah Unggul Penjana Generasi Gemilang"

Kelas

Disebabkan kekurangan ruang, kelas dibahagi kepada dua sesi, iaitu sesi pagi dan sesi petang. Sesi pagi terdiri daripada murid Tingkatan 3,4 dan 5 manakala sesi petang pula terdiri daripada murid Tingkatan 1 dan 2. 
Pada tahun 2005, sebuah Kelas Aliran Agama (KAA) dan Kelas Rancangan Khas (KRK) telah dibuka untuk murid Tingkatan 1. Kelas Taqwa merupakan kelas bagi KAA. Kelas Cemerlang 1 dan Cemerlang 2 merupakan Kelas Rancangan Khas. Kelas ini hanya boleh dimohon oleh murid yang memperoleh keputusan 5 A dan 4 A dalam UPSR. Kelas KRK bersekolah pada sesi pagi. Kelas tambahan (Kelas Prep) akan diadakan pada setiap hari Selasa dan Khamis pada pukul 2.00 petang hingga 3.30 petang.

Majalah Sekolah

Majalah sekolah, Karisma telah diterbitkan setiap tahun.

Akaun Facebook Sekolah

http://www.facebook.com/gbksm2smklk
Akaun Facebook SMK Lembah Keramat telah dibuat oleh guru kaunseling sekolah. Di sini, murid-murid serta guru-guru dapat mengetahui informasi penting dan perkembangan sekolah. Warga SMKLK dapat mengetahui aktiviti-aktiviti yang telah dan akan diadakan pada minggu atau hari tersebut samaa ada di dalam atau di luar sekolah seperti Sambutan Hari Guru, Lawatan Sambil Belajar ke Petrosains dan lain-lain.

Laman PPDa Sekolah

http://lamanppdasmklk.blogspot.com/
Laman blog yang bermaklumat ini telah dibuat oleh guru kaunseling SMK Lembah Keramat. Blog ini akan menyedarkan kita betapa pentingnya laman ini untuk memberikan informasi dunia pendidikan pencegahan dadah. Dadah adalah musuh negara yang patut kita sama-sama benteras habis-habisan agar negara kita bebas dari cengkaman dadah durjana. Anda dialu-alukan untuk sama-sama membantu dengan menghantar maklumat ke email ini- ppdasmklk@gmail.com atau add Guru kaunseling di Facebook : Cikgu Kaunseling SMKLK.